2018/0254 (COD)

OZNÁMENIE KOMISIE EURÓPSKEMU PARLAMENTU



podľa článku 294 ods. 6 Zmluvy o fungovaní Európskej únie



o

pozícii Rady k prijatiu nariadenia Európskeho parlamentu a Rady, ktorým sa zriaďuje Európsky obranný fond

(Text s významom pre EHP)

1.Chronológia

Dátum predloženia návrhu Európskemu parlamentu a Rade [dokument COM(2018) 476 final – 2018/0254(COD)]:

13. júna 2018 Dátum dosiahnutia čiastočného všeobecného smerovania v Rade: 19. novembra 2018 Dátum prvého trialógu: 16. januára 2019 Dátum druhého trialógu: 5. februára 2019 Dátum tretieho trialógu: 19. februára 2019 Dátum správy o pokroku, ktorá odráža spoločnú dohodu dosiahnutú v rámci tretieho trialógu vo Výbore stálych predstaviteľov: 27. februára 2019 Dátum pozície Európskeho parlamentu v prvom čítaní: 18. apríla 2019 Dátum dosiahnutia dohody Rady o revidovanom mandáte na rokovanie: 30. septembra 2020 Dátum štvrtého trialógu: 30. novembra 2020 Dátum piateho (záverečného) trialógu: 14. decembra 2020 Dátum politickej dohody vo Výbore stálych predstaviteľov: 18. decembra 2020 Dátum hlasovania výboru ITRE Európskeho parlamentu o schválení kompromisnej dohody:

14. januára 2021 Dátum prijatia pozície Rady v prvom čítaní: 16. marca 2021

2.Cieľ návrhu Komisie

Geopolitický kontext Európskej únie (EÚ) sa v poslednom desaťročí dramaticky zmenil. Globálna situácia a situácia v susedných regiónoch Únie je nestabilná a EÚ je vystavená zložitému a náročnému prostrediu, v ktorom vznikajú nové hrozby, ako sú kybernetické útoky a iné hybridné hrozby, a zároveň sa opäť vynárajú konvenčnejšie výzvy.

Európska obrana a európsky obranný priemysel čelia významnej neefektívnosti na trhu, ktorá je spojená s nevyužitými úsporami z rozsahu (fragmentácia vnútroštátnych trhov s jedným odberateľom) a duplicitou zdrojov na vnútroštátnej úrovni. Zdrojom dopytu sú takmer výlučne členské štáty, no počas uplynulých desiatich rokov sa ich rozpočty na obranu výrazne znížili, najmä pokiaľ ide o výskum a vývoj. Tento sektor je na cezhraničnej úrovni do veľkej miery roztrieštený, čo prináša výraznú duplicitu a následnú neefektívnosť z hľadiska využívania úspor z rozsahu a učenia sa. Napriek kombinácii rastúcich nákladov a stagnujúcich alebo klesajúcich rozpočtov na obranu zostávajú plánovanie, výdavky na výskum a vývoj a obstarávanie a údržba vybavenia do veľkej miery vecou jednotlivých členských štátov, ktorých vzájomná spolupráca je veľmi obmedzená. Touto nedostatočnou spoluprácou medzi členskými štátmi sa ďalej oslabuje schopnosť obranného priemyslu EÚ udržiavať priemyselné a technologické spôsobilosti potrebné na zachovanie strategickej autonómnosti EÚ a plnenie jej súčasných a budúcich bezpečnostných potrieb.

Európsky obranný fond má byť nástrojom na podporu konkurencieschopnosti a inovatívnosti európskej technologickej a priemyselnej základne v oblasti obrany, a tým prispievať k strategickej autonómnosti EÚ. Jeho cieľom je spustiť programy spolupráce, ku ktorým by nedošlo bez prispenia EÚ, a podporou činností v oblasti výskumu a vývoja poskytovať potrebné stimuly na zvýšenie spolupráce v každej fáze priemyselného cyklu.

Osobitne sa budú podporovať projekty spolupráce s významnou cezhraničnou účasťou malých a stredných podnikov. Tým sa zabezpečí, aby fond zostal otvorený pre účastníkov zo všetkých členských štátov v závislosti od ich schopnosti prispievať k jeho cieľom a bez ohľadu na ich veľkosť a geografickú polohu v Únii.

3.Pripomienky k pozícii Rady

Pozícia Rady odráža dohodu dosiahnutú v trialógoch. Medzi najzásadnejšie zmeny v porovnaní s návrhom Komisie patria:

–Rozpočet: Finančné krytie na implementáciu programu na roky 2021 – 2027 predstavuje 7 953 000 000 EUR v bežných cenách. Zachovalo sa rozdelenie tejto sumy v pomere jedna tretina na výskumné akcie a dve tretiny na vývojové akcie.

–Trvanie: Zosúladenie trvania Európskeho obranného fondu s trvaním viacročného finančného rámca na roky 2021 – 2027.

–Riadenie: Ročné pracovné programy Európskeho obranného fondu a rozhodnutia o udelení finančných prostriedkov na výskumné aj vývojové akcie sa prijímajú vo forme vykonávacích aktov (dvojitá komitológia) s použitím postupu preskúmania, v rámci ktorého sa návrh vykonávacieho aktu nesmie prijať, ak sa nevydá žiadne stanovisko. Fond sa bude implementovať v rámci priameho riadenia, ale v odôvodnených prípadoch môžu odchylne vykonávať osobitné akcie subjekty uvedené v článku 62 ods. 1 písm. c) nariadenia o rozpočtových pravidlách v rámci nepriameho riadenia; táto výnimka sa však sa nebude vzťahovať na výberový postup a postup prideľovania prostriedkov.

–Oprávnené akcie: Akcie na vývoj smrtiacich autonómnych zbraní bez možnosti reálnej ľudskej kontroly nad rozhodnutiami o výbere cieľa a použití pri vykonávaní útokov na ľudí nie sú oprávnené na podporu z fondu, a to bez toho, aby bola dotknutá možnosť poskytnúť finančné prostriedky na akcie na vývoj systémov včasného varovania a na protiopatrenia na obranné účely.

–Prevratné technológie: Najmenej 4 % a najviac 8 % finančného krytia sa vyčleňuje na výzvy na predkladanie návrhov alebo na pridelenie finančných prostriedkov na podporu prevratných technológií v oblasti obrany, čo predstavuje zvýšenie oproti stropu 5 %, ktorý pôvodne navrhla Európska komisia.

–Vlastníctvo výsledkov: Vylúčenie výsledkov, ktoré podliehajú kontrole alebo obmedzeniam zo strany nepridruženej tretej krajiny alebo subjektu z nepridruženej tretej krajiny, a oznámenie ex ante Komisii sú povinné, čím sa obmedzuje priestor Komisie na voľné uváženie pri uplatňovaní týchto podmienok v jednotlivých prípadoch. Objasnenie, že nariadenie o Európskom obrannom fonde nemá vplyv na diskrečnú právomoc členských štátov v oblasti politiky vývozu výrobkov obranného priemyslu. Doplnenie, že členské štáty alebo pridružené krajiny majú práva na bezplatný prístup k výsledkom výskumných akcií, ktoré sú potrebné na vykonávanie spoločných nadväzujúcich činností.